**למה לאדם לשמור על הטבע? תרומת הפילוסופיה של המאה ה-20**

הילה נאות

מרכז חינוך ע"ש ליאו באק בחיפה

hilanaot@gmail.com

המדע המודרני מושתת על עקרונות יסוד שניזונים, בין היתר, מרעיונותיו של הפילוסוף הצרפתי רנה דקרט, אשר ניסח בצורה ברורה את התפיסה כי היחסים בין האדם לעולם הם יחסים של **שונות והפרדה, אוטונומיה והיררכיה**. על פי השקפה זו האדם הוא יש רציונלי וריבון מודע שמתנהל בעולם שאינו מודע. במסעו הספקני העלה דקרט על הדעת כי העולם אינו אלא חזיון תעתועים. כך, האדם במהותו יכול להתקיים ללא עולם, ומכאן שהאינטראקציה בין השניים היא מקרית ונועדה בעיקר לצורכי מחיה והישרדות.

תפיסותיו של דקרט השתרשו עמוקות בהבנתנו את עצמנו ואת הסובב אותנו. הסובייקט הקרטזיאני מופרד מגופו ומעולמו. האדם המודרני חותר לגילוי החוקים המאפיינים את "מכונת הטבע" כדי לעשות בה שימוש, משום שהטבע נתפס כמה שעומד לרשותו ולסיפוק צרכיו. באמצעות השכל והתבונה האדם מלקט עובדות "יבשות" על אודות הטבע, כך ששאלת הערכים נותרת מחוץ לדיון המדעי.

במאה ה-20 הופיעו בפילוסופיה המערבית קולות שמציבים סימן שאלה על הנחות היסוד הללו ומערערים על תקפותו של הרציונליזם המכניסטי-אינסטרומנטלי הקרטזיאני. מתוך תפיסות פילוסופיות אלו ניתן לרקום השקפה חלופית באשר ליחסי הגומלין בינינו לבין עולמנו; כזו שמדגישה דווקא **רציפות וחיבור**, **תלות הדדית ושוויון** בין האדם לעולם, בין הסובייקט לאובייקט, בין הנפש לגוף, בין התרבות לטבע, אך גם בין האנרגיה לחומר, בין הצופה לנצפה, בין הגברי לנשי ועוד. פילוסופים רבים בתקופה זו בכלל, ואנשי הגישה הפנומנולוגית בפרט, מתחקים אחר תבנית יסודית של יחסי הגומלין בין האדם לבין העולם ואחר המשמעות הראשונית, הקדם-תיאורטית והקדם-רפלקטיבית שלה. גישות אלו אינן מתיימרות לרוב לשלול את היחס המדעי לעולם ואת המודל הסובייקט-אובייקטיבי שעל פיו הוא פועל, אלא שואפות לחשוף את השורשים המצויים תחתיו והמאפשרים אותו.

בהרצאתי אדון בכמה רעיונות מפתח מעולם הפילוסופיה של המאה ה-20, ובהם המושג "עולם החיים" של אדמונד הוסרל, תפיסת העולם כמשכנו ו/או כביתו של האדם אצל מרטין היידגר ויאן פטוצ'קה, יחסי אני-אתה על פי מרטין בובר, מושג "בשר העולם" (chair) של מוריס מרלו-פונטי ועוד. אראה כיצד רעיונות אלו ודומיהם מצמצמים את המרחק והניכור שנפערו בינינו לבין עולם החיים שלנו, ומאירים אופק של תקווה עבור מי שחש אחריות לשמור על הטבע. רעיונות פילוסופיים אלו עשויים לשמש קרקע פורייה לפרדיגמה חדשה לחקר העולם, לאופן השימוש בו, ובעיקר לעצם החיים בתוכו - פרדיגמה שאנו עדים להתהוותה ושותפים פעילים ביישום עקרונותיה.